text: Elever skriver under på, at de ikke vil ryge
  19 marts 2014 kl. 15.20
  Skolerne i Horsens er gået til kamp mod tobakken. 80 pct. at eleverne i 7., 8. og 9. klasse har skrevet under på, at de ikke vil ryge.
  Eleverne i de ældste klasserr bliver bedt om at skrive under på en kontrakt om, at de ikke vil ryge.
  Det er frivilligt, om man vil være med eller ej. Men ordningen har alligevel været en succes:
  80 procent af eleverne i 7., 8. og 9. klasse i skolerne i Horsens har skrevet under på, at de ikke vil ryge.
  Ifølge Miriam Fronius, der er lærer og projektkoordinator på Bankagerskolen, kan antallet af elever, som fravælger cigaretter sagtens være endnu højere:
  - Dét at 20 % af eleverne ikke har underskrevet en kontrakt, er ikke ensbetydende med, at de er rygere. Årsagen kan lige så godt være, at de har glemt at udfylde kontrakten, siger Miriam Fronius og understreger, at selvom rygning er et lille problem på Bankagerskolen, så kan cigaretterne alligevel være en konstant fristelse for de unge.
  - Derfor er det meget vigtigt, at vi har en løbende snak om rygning. De unge er heldigvis bevidste om sundhed ? og ærlige om det hvis de falder i, siger Miriam Fronius.
  